[{"text_idx": "#000000", "text": "Virinoj kaj viroj kun siaj kulturoj"}, {"text_idx": "#000001", "text": "La kongresa temo de la 73-a IJK estas \u201cVirinoj kaj viroj kun siaj kulturoj\u201d. Kiel esperantistoj, ni parolas pri kulturoj ofte: plej ofte pri kulturoj naciaj, popolaj, etnaj. La c\u0302i-jara kongresa temo celas pliric\u0302igi tiun c\u0302i diskuton je pliaj dimensioj, c\u0302efe je tiu de genro. Kulturoj nome ne ekzistas en vakuo \u2013 male, ili estas en konstanta interago unu kun la alia, kaj kun la diversaj aksoj de niaj identecoj, kiel ekzemple genro. Ni do parolos ne nur pri diversaj popolaj kulturoj, sed ankau\u0306, interalie, pri kulturoj inaj kaj viraj, kaj pri la multaj nuancoj kaj intersekcoj ekzistantaj inter ili."}, {"text_idx": "#000002", "text": "Zamenhof fame diris: \u201cne francoj kun angloj, ne rusoj kun poloj, sed homoj kun homoj\u201d. Plivastigante lian ideon, ni povus aldoni: \u201cne viroj kun virinoj, sed homoj kun homoj\u201d. En tiuj c\u0302i zamenhofaj vortoj trovig\u0302as la ideo de egaleco. Tamen, tio ne signifas forigi la diferencojn inter ni: ni male agnosku tiujn diferencojn, forigante nur la malegalajn valorojn historie asignitajn al ili."}, {"text_idx": "#000003", "text": "La plej grava avantag\u0302o de Esperanto sendube estas, ke g\u0302i ebligas interagojn inter homoj apartenantaj al diversaj kulturoj. Nia celo dum la IJK estas g\u0302uste kundividi niajn kulturojn unuj kun la aliaj \u2013 ni lernu pri kulturoj de aliuloj, sed samtempe ni ekhavu novajn perspektivojn ankau\u0306 pri niaj propraj, kaj primeditu la procezojn per kiuj kulturoj g\u0302enerale funkcias. Rezulte, ni povos forg\u0302i fortajn aliancojn surbaze de niaj komunaj\u0302oj kaj malsamecoj, por kune krei mondon kie ni c\u0302iuj povas prosperi."}, {"text_idx": "#000004", "text": "La kongresan temon ni esploros dum la tuta semajno per prelegoj, diskutrondoj, trejnadoj, kaj aliaj programeroj."}]